Lottouudistus tuo jälleen 40 palloa rumpuun. Täysosuma on vaikeampi saada, mutta pikkuvoittoja tulee lisää.

Numero 40 nimittäin palaa jälleen lottoruudukoihin.

Muutoksen myötä päävoiton saaminen on entistä vaikeampaa.

– Näin saamme rahoitettua pienemmän voittoluokan voitot, tuotepäällikkö sanoo.

Lottoon tulee marraskuussa uusi voittoluokka, 3+1. ISMO PEKKARINEN/AOP

Marraskuussa täysosuman saaminen Veikkauksen Lotossa muuttuu vielä nykyistä vaikeammaksi. Numero 40 nimittäin palaa jälleen lottoruudukoihin.

Loton tuotepäällikkö Marko Aaltonen myöntää Iltalehdelle, että päävoiton onnekas saaminen on muutoksen jälkeen entistä vaikeampaa.

– Peli vaikeutuu, kun palloja on rummussa lisää. Mutta todennäköisyys lottopotin kasvamiseen on nykyistä suurempi, Aaltonen muistuttaa.

Jos 39 numerosta yrittää saada seitsemän oikein, kombinaatioita on noin 15,4 miljoonaa. Kun taas 40 numerosta haluaa saada seitsemän oikein, mahdollisuuksia on noin 18,6 miljoonaa.

Näin lottorivien mahdollinen määrä kasvaa 3 262 623:lla eli noin 21,2 prosentilla.

Mahdollisuus saada täysosuma yksittäisellä lottorivillä romahtaa siis noin 0,0000065 prosentista noin 0,0000054 prosenttiin. Uudistuksen jälkeen täysosuman todennäköisyys laskee siis noin 17,5 prosenttia.

– Todennäköisyys voittaa on ennen ja jälkeen uudistuksen pieni, mutta se on kuitenkin olemassa. Se pitää lottohaaveet hengissä, Aaltonen kommentoi.

Uusi voittoluokka

Loton rivihinta on edelleen euro, mutta Tuplauksen hinta nousee 0,25 eurosta 0,30 euroon riviltä.

– Emme halunneet nostaa loton rivihintaa, joten oli pakko vaikeuttaa peliä. Näin saamme rahoitettua pienemmän voittoluokan voitot, Aaltonen perustelee.

Aaltosen mukaan uuden voittoluokan myötä lotossa voi voittaa entistä useammin pieniä summia.

– Uudistuksen jälkeen tulee uusi voittoluokka, 3+1. Siitä voittaa kaksi euroa. Pienten voittojen määrä kasvaa selvästi, ja samaan aikaan suuri lottopotti voi kasvaa vielä nykyistä suuremmaksi.

Alkuvuonna Loton ennätyspotti oli 14,1 miljoonaa.

– Potti voi kasvaa monta kierrosta, jos seitsemän oikein osumia ei löydy. Olemme onnettaren armoilla, kuinka pitkälle pelissä päästään.

Lisää voittoja

Vuonna 1971 aloittanut Lotto on uudistunut vuosien aikana monta kertaa. Alun perin pelissä oli mukana 40 numeroa.

Miksi Veikkaus vaihtelee 39 ja 40 lottonumeron kanssa?

– Ensimmäisen muutoksen taustoja en tunne. Arvontapeleissä pelattavien ja toisaalta arvottavien numeroiden määrät vaikuttavat pelin vaikeusasteeseen ja voittoluokkien todennäköisyyksiin, Aaltonen pohtii.

Hän toteaa, että uudistuksen pohjana on käytetty useita asiakastutkimuksia. Aaltosen mukaan tavoitteena on voittomäärien kasvattaminen.

– Jotta pystytään tarjoamaan enemmän voittoja, peliä on vaikeutettava. Nollasummapelissä on käännettävä tilannetta toiseen suuntaan.